                                                                             Príloha č.7  Odôvodnenie nerozdelenia predmetu zákazky na časti


Odôvodnenie nerozdelenia predmetu zákazky

Predmetom zákazky je „Poistenie lietadiel“. Podrobná špecifikácia je uvedená v opise predmetu zákazky, tvoriacom prílohu č.1 týchto súťažných podkladov.
Verejný obstarávateľ nerozdelil predmet zákazky na samostatné časti z dôvodu jeho vecnej, technickej a funkčnej previazanosti. Predmetom zákazky je poskytovanie služieb poistenia zodpovednosti za škodu spôsobenú prevádzkou súboru lietadiel a vrtuľníkov nachádzajúcich sa v správe verejného obstarávateľa, pričom všetky poisťované lietadlá tvoria jeden prevádzkový a organizačný celok. 
Požadované poistné krytie zahŕňa rovnaký druh poistného produktu, a to poistenie zodpovednosti za škodu spôsobenú prevádzkou lietadiel, vrátane súvisiacich rizík, ako sú škody voči tretím osobám, cestujúcim, posádkam, prepravovanému nákladu, riziká vojny, únosu a terorizmu a úrazové poistenie členov posádok. 
Rozdelenie zákazky na samostatné časti podľa jednotlivých typov lietadiel alebo vrtuľníkov by mohlo viesť k vzniku viacerých poistných zmlúv s rozdielnymi poistnými podmienkami, administratívnym postupom pri likvidácii poistných udalostí a rozdielnym režimom aktualizácie poistného súboru v prípade zaraďovania alebo vyraďovania lietajúcej techniky počas trvania zmluvného vzťahu. Takýto postup by bol pre verejného obstarávateľa organizačne a administratívne náročnejší a mohol by negatívne ovplyvniť efektívnosť správy poistného krytia. 
Zároveň vzhľadom na špecifický charakter leteckého poistenia ide o špecializovaný poistný produkt poskytovaný obmedzeným okruhom poisťovateľov a zaisťovateľov pôsobiacich na trhu. Verejný obstarávateľ predpokladá, že zabezpečenie poistenia celého súboru lietadiel jedným poisťovateľom umožní dosiahnuť výhodnejšie poistné podmienky, jednotný systém poistného krytia a efektívnejšie riadenie poistných vzťahov počas celej doby platnosti zmluvy.
S prihliadnutím na uvedené skutočnosti verejný obstarávateľ dospel k záveru, že rozdelenie predmetu zákazky na časti by nebolo hospodárne ani účelné a mohlo by ohroziť riadne plnenie sledovaného účelu zákazky. Preto predmet zákazky nebol rozdelený na časti.

